Pet il vet in toq qʼaʼvoq in kʼatz vinBʼaal uvaʼ txhaqon tzaan in.
Tul yeʼxhabʼilxh invaʼq ex nik abʼin s-ve uvaʼ:
«¿Tal bʼenk axh?»
chich koq ex s-ve.
Poro ech koqe,
tan aʼl nik motx etxumuneʼ uvaʼs nik valt inuqul inqʼa yol sete.
Pet toq val inuqul sete uvaʼ bʼaʼnil toq elkaʼp sete uvaʼ toq bʼenoq in.
Tan oq yeʼ laʼ bʼen in,
tul yeʼletz u kʼuqbʼan tetz ekʼuul laʼ ul sekʼatza.
Pet nik inbʼenaʼ,
tul bʼen intxhaq tzaan u kʼuqbʼan tetz ekʼuul.
Laʼetz ul veteʼ,
tul laʼ ul ibʼokʼtzii inqʼa jit niman vetz tiʼ ibʼen s-te uvaʼ kantxhaq inqʼa paʼv uvaʼ nik ibʼaneʼ.
Tul laʼat ibʼokʼtzii tiʼ ibʼanax u jikla txumbʼal.
Atz laʼat ul taqʼ tootzaqi uvaʼ,
tetxhal laʼ aqʼax kuʼ yol tinuqul s-tiʼ,
tiʼ inqʼa ipaʼv.
Atz laʼ ul ibʼokʼtzii inqʼa xaol tiʼ ibʼen s-te uvaʼ kantxhaq inqʼa nik ibʼaneʼ,
tiʼ uvaʼ yeʼ nik iqej in.
Atz laʼ ul ibʼokʼtzii inqʼa xaol tiʼ ibʼen s-te uvaʼ jikxh in;
yeʼl vaʼq inpaʼv.
Tan toq bʼenoq in kʼatz vinBʼaal tu amlikaʼ,
tul yeʼletz vet in laʼ etil in.
Atz laʼ ul ibʼokʼtzii inqʼa xaol tiʼ ibʼen s-te uvaʼ at vaʼl kʼaxkʼo laʼ ul tiibʼa Satanaas,
u mam iqʼesal u yeʼbʼaʼn,
uvaʼ nik ibʼan iqʼesalil vatz txʼavaʼ tuulbʼal jolol qʼij s-txheel.
Tan qat aqʼaxiy vet kuʼ yol tinuqul s-tiʼ.
Ateletz kuxh yol nik insaʼeʼ laʼ val sete,
poro yeʼ laʼ oleʼv ex tiʼ tabʼil s-txheel.
Pet laʼetz ul vet viTiuxhil Tiuxh,
u alol tetz vinuqul,
tul aʼ uvaʼe,
laʼ kʼutxhun vet jankʼal vinuqul tiʼ u quBʼaal Tiuxh sete.
Tan laʼ koq kuxh txhej inqʼa yol s-kʼuul sijunal,
pet aʼ laʼ tal kam uvaʼ laʼ tabʼi taʼn quBʼaal Tiuxh.
Tul laʼat taqʼ etootzaqi inqʼa yol,
inqʼa tuleʼ.
Tul laʼ toksa inqʼij.
Tan kamxh uvaʼ nik valeʼ,
tul antxh uvaʼe laʼ taqʼ etootzaqi.
Tan jankʼalxh inqʼa yol uvaʼ nik tal vinBʼaal,
tul antetzxh uvaʼe nik vale.
Echetz nik valte sete uvaʼ antxh laʼ taqʼ viTiuxhil Tiuxh etootzaqi kam uvaʼ nik val sete.
Poro bʼiit kuxh veteʼ,
tul yeʼ vet in toq etil in.
Atz yeʼxh jankʼat qʼij,
tul toq etil in inpaqte,
—xeʼt Jesuus.
Yaʼne ech tal kaʼl inqʼa s-vatzaq,
inqʼa nikich itxhus tibʼ kʼatz Jesuus,
s-eche:
—¿Keʼch talax u yol nik tal Jesuus s-qe?
Tan ech kuxh nik tal Jesuus s-eche:
«Poro bʼiit kuxh veteʼ,
tul yeʼ vet in toq etil in.
Atz yeʼxh jankʼat qʼij,
tul toq etil in inpaqte.
Tan toq bʼenoq in kʼatz vinBʼaal,»
chich kuxh Jesuus.
Atz ¿kam talax viyol Jesuus?,
uvaʼ:
«Bʼiit kuxhtuʼ,»
chich kuxh Jesuus.
Tan yeʼ nik ibʼen s-qe kam talax u yol uvaʼ nik tal Jesuus,
—xeʼtaq s-vatzaq.
Bʼenetz vet te Jesuus uvaʼ nikich isaʼ inqʼa nikich itxhus tibʼ kʼatz Jesuus tabʼil inuqul u yol s-te.
Tul ech tal Jesuus s-eche:
—¿Aʼ nik tabʼi txha vet tibʼ sevatzaq abʼa,
kam nik elkaʼpun u yol?,
uvaʼ ech qat val s-eche:
«Bʼiit kuxh veteʼ,
tul yeʼ vet in toq etil in.
Atz yeʼxh jankʼat qʼij,
tul toq etil in inpaqte,»
chich in sete.
Tira toq val sete uvaʼ oqʼel toq motx ebʼaneʼ;
atz toq kʼayunoq ex.
Pet inqʼa xaol,
inqʼa yeʼ nik niman in,
tan chiibʼichil laʼ ibʼana.
Pet ex,
kʼuxhetz toq paloq ex t-txumuʼm,
tan tetxhal laʼ bʼen vetxumuʼm s-chiibʼichil inpaqte.
Eche laʼ ibʼan vaʼq u ixoq uvaʼ mam txhoʼm laʼ okk veteʼ,
tan tzʼeqy vet tichʼilal tiʼ talal u neʼ.
Laʼetz alal vet u neʼ,
tul yeʼ vet vitxhoʼm u ixoq laʼ ul s-kʼuul.
Tan chiibʼichil vet laʼ ibʼan u ixoq tiʼ taqʼax invaʼl neʼ vatz qʼij saq.
Echetze ex,
tan kʼuxh il ex nik etxumun s-txheel,
pet toq uloq in inpaqte tiʼ etilixeʼ.
Tul toq chiibʼoq etaanima s-viʼ.
Tul yeʼxhabʼil vet invaʼq laʼ eesan el u chiibʼichil tetaanima.
Tuulbʼaletz u qʼij uvaʼa,
tul jit tetxhalen koq vet laʼ etabʼi vaʼq yol s-ve.
Pet tira toq val sete uvaʼ laʼ taqʼ vinBʼaal sete jankʼal uvaʼ laʼ etabʼi s-te tiʼ vetatin sinkʼatza.
Yeʼxetzxh invaʼxoʼq yol etabʼi te vinBʼaal tiʼ vetatin sinkʼatza,
pet abʼivaq.
Tul toq taqʼ vinBʼaal sete.
Echetz laʼ itzʼeq tatine u chiibʼichil sekʼatza.
Inqʼa yol,
inqʼa qat motx val sete,
tan qat inbʼan eela tuchʼ jolt yol uvaʼ txumbʼalimal.
Pet laʼ opoon invaʼl qʼij uvaʼ yeʼ laʼ inbʼan vet eela inqʼa yol.
Pet tira laʼ intzanbʼa vet talax inqʼa yol sete tiʼ vinBʼaal.
Tuulbʼaletz inqʼa qʼij inqʼa tuleʼ,
tul juntxh vet laʼ etabʼi te vinBʼaal tiʼ vetatin sinkʼatza.
Pet jit vet in laʼ abʼin te vinBʼaal setiʼ.
Tul at taanima vinBʼaal setiʼ,
tiʼ uvaʼ at etaanima s-viʼ.
Tan nik eqejeʼ uvaʼ een tzajnaʼql in kʼatz vinBʼaal.
Qatetz tzaj in kʼatz vinBʼaal,
tul qat ul in vatz u txʼavaʼ.
Toqetz vaqʼ ka u vatz txʼavaʼ,
tul yekl in kʼatz vinBʼaal inpaqte,
—xeʼt Jesuus.
Yaʼne ech tal inqʼa nikich itxhus tibʼ kʼatz Jesuus s-eche:
—Jiketzxh vet nik atzanbʼat talax inqʼa yol s-qe s-txheel.
Tan yeʼxhkam nik abʼan vet eela tuchʼ joltoʼq yol uvaʼ txumbʼalimal.
Niketz ibʼen s-qe uvaʼ ootzaqimal jankʼal inqʼa kam aaʼn.
Tul ootzaq veteʼ kam toq tabʼi vaʼq xaol see kʼuxh yeʼnaq tabʼitaʼ.
Echetz nik quqejte uvaʼ een tzajnaʼql axh kʼatz quBʼaal Tiuxh,
—xeʼtaqe.
Tul ech tal Jesuus s-eche:
—¡Iletze yaʼn nik eqej vet s-txheel,
uvaʼ een tzajnaʼql in kʼatz quBʼaal Tiuxh!
Pet opoony veteʼ uvaʼ talaq kuxh vet toq motx ekʼaqeʼ jununil ex.
Tul il u qʼij uy veteʼ uvaʼ junun toq ebʼen vet tetotzotz.
Tul toq etaqʼ ka in sinjunal.
Poro yeʼl in laʼ kaj in sinjunal,
tan at vinBʼaal sinkʼatza.
Qatetz vall inqʼa yol sete inqʼae,
tiʼ uvaʼ laʼ ekʼuqbʼa ekʼuul s-viʼ.
Tul laʼ atin bʼaʼnil tetaanima.
Tan mamala kuxh itzaʼlal toq etil tzitza vatz txʼavaʼ.
Pet kʼuqbʼavaq ekʼuul s-viʼ,
tan aʼ,
in qat oleʼv in tiʼ teesal iqʼij u yeʼbʼaʼn vatz u txʼavaʼ,
—xeʼt Jesuus.